Szalay Gábor iratai tűntek el a BM-ből
Az Index információit megerősítve Szalay Gábor, a Gazdasági Minisztérium politikai államtitkára elismerte, hogy ő az az SZDSZ-es kormánytag, akinek aktája 1995-ben eltűnt a BM irattárából. A Fidesz vezetői szerint a Mécs-bizottság - amelynek munkájában az ellenzék nem vesz részt -szelektív nyilvánosságpolitikát folytat, mert a kormánytagról szóló dokumentumok hiánya nem került szóba az elmúlt hetek vizsgálatai során. Kövér László, a Fidesz országos választmányának elnöke úgy véli, az iratok eltüntetése azt jelzi, veszélybe került az ország nemzetbiztonsága, és a rendszerváltás óta szándékosan előidézett káosz uralkodik ezen a téren.
Szalay Gábor a '70-es évek végétől a '80-as évek végéig megszakításokkal együttműködött a Belügyminisztérium III/II-es csoportjával - ezt maga az SZDSZ-es politikus jelentette be pénteken délután pártja székházában tartott sajtótájékoztatóján, megerősítve az Index korábbi információját. Szalay, aki egyben a gazdasági tárca politikai államtitkára is, hétköznapinak és banálisnak nevezte saját történetét.

Komoly ellentétek

A rendszerváltás utáni kormánytagok esetleges nemzetbiztonsági érintettségét vizsgáló bizottság szabad demokrata elnöke elhallgatta a párttársáról az iratok eltűnéséről szóló információt - állította Áder János, az Fidesz megbízott elnöke.

Áder a Fidesz sajtótájékoztatóján azt állította, hogy a parlamenti bizottság elnöke az üggyel kapcsolatban tett nyilatkozata és az átvilágító bírák soros elnökének kijelentése között "komoly ellentét feszül". Mécs ugyanis csütörtökön azt állította, hogy a bizottság által bekért adatok szerint a szabad demokrata kormánytag anyagát az átvilágító bírákhoz vitték 1995-ben, és nem tudható, hogy miért nem került vissza a BM-irattárba. Gondos Imre azonban egy interjúban úgy nyilatkozott, hogy az átvilágító bírákhoz nem érkezett meg a dosszié. Az ellenzéki politikus kérdéseket tett fel az ellenzék részvétele nélkül működő testületnek és a sajtónak. Áder szerint döntő kérdés, hol vannak a papírok, valamint hogy a sajtó miért nem találgatott olyan hevességgel az SZDSZ-es kormánytag esetében, mint tette azt az Orbán-kabinetnél.

Aki másnak vermet ás

Kövér László szerint a Mécs-bizottság kormánypárti része párthovatartozás alapján szelektálva sározta be az ellenzéki politikusokat. A politikus az Index kérdésére azt állította, hogy az adatvédelmi ombudsman alkotmányellenesnek minősítette a bizottság tevékenységét, az ellenzék ezért szünetelteti a bizottsági munkát, valamint nem kívánnak részt venni az "aki másnak vermet ás, maga esik bele" mottójú kormánypárti játékban.

Kövér a nemzetbiztonsági bizottságban kívánja tisztázni az ügy részleteit, és ezért meghívja Gondos Imrét, valamint Markó Györgyöt, a Történeti Hivatal elnökét és Kuncze Gábort, a Horn-kormány belügyminiszterét. A volt titkosszolgálati miniszter tervezi a Nemzetbiztonsági Hivatal főigazgatóinak meghívását is. Az Index információ szerint egyébként a vitatott iratok Szalay Gábor, a Gazdasági Minisztérium politikai államtitkára múltjáról szólnak. Az egyébként nem derült ki, hogy Kövér László, illetve Demeter Ervin, volt titokminiszterek honnan szereztek információt a szabad demokrata politikus iratairól.
Belföld ugynok-szalay